
ДОКЛАДНА ЗАПИСКА
от инж. Изет Изет Шабан – Кмет на община Ардино, област Кърджали
Относно: Даване на съгласие за преминаване на подземна кабелна линия НН 1 kV през имот – общинска публична собственост и учредяване на сервитут, във връзка с ПУП – План схема за захранване на ФЕЦ 199 kW в с. Горно Прахово, общ. Ардино

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
В Общинска администрация – Ардино е постъпило искане от „ГЕТИКС“ ЕООД, в качеството му на възложител, за даване на съгласие за преминаване на подземна кабелна линия ниско напрежение (НН) 1 kV, захранваща фотоволтаична електроцентрала (ФЕЦ) с инсталирана мощност 199 kW, находяща се в УПИ XLIV-144, кв. 28 по ПУП-ПРЗ на с. Горно Прахово, общ. Ардино, обл. Кърджали.

Проектът е разработен като Подробен устройствен план – План схема, на основание чл. 64, ал. 2 от Закона за устройство на територията (ЗУТ), във връзка с чл. 110 от ЗУТ и чл. 64, ал. 1 от Закона за енергетиката.

Предвижда се изграждане на ново подземно кабелно трасе НН 1 kV с обща дължина 83 м, което осигурява електрозахранване между ново електромерно табло, разположено до фасадата на „ТП2 Горно Прахово“, и главно разпределително табло (ГРТ) на ФЕЦ.

Част от трасето преминава през имот – общинска публична собственост, както следва:

· УПИ III по плана на с. Горно Прахово, собственост на Община Ардино.

Дължината на кабелното трасе в този имот е 65 м, като засегнатата площ възлиза на 137 кв.м.

Съгласно Наредба № 16 от 9.06.2004 г. за сервитутите на енергийните обекти, за подземната кабелна линия се предвижда сервитутна зона с обща ширина 2,10 м, определена както следва:

· 0,60 м от едната страна на оста на трасето;

· 1,50 м от другата страна на оста на трасето.

Сервитутът е съобразен с чл. 7, ал. 2 от Наредба № 16 и с конкретните технически и теренни условия, като не възпрепятства предназначението и ползването на общинския имот извън сервитутната зона.

Трасето е избрано като технически най-целесъобразно и единствено възможно за реализиране на инвестиционното намерение, като е отразено в графичната част на ПУП – План схема.

С оглед гореизложеното и на основание чл. 21, ал. 1, т. 8 от Закона за местното самоуправление и местната администрация (ЗМСМА), чл. 64 от Закона за енергетиката и чл. 64, ал. 2 от ЗУТ, предлагам Общински съвет – Ардино да приеме следното

РЕШЕНИЕ
1. Дава съгласие за преминаване на подземна кабелна линия НН 1 kV, захранваща фотоволтаична електроцентрала с мощност 199 kW, през имот – общинска публична собственост, а именно УПИ III по плана на с. Горно Прахово, общ. Ардино.

2. Учредява сервитут за подземната кабелна линия върху засегнатата част от имота с дължина 65 м и площ 137 кв.м, при сервитутна ширина 2,10 м, съгласно одобрения ПУП – План схема и Наредба № 16 от 9.06.2004 г. за сервитутите на енергийните обекти.

3. Възлага на Кмета на Община Ардино да предприеме всички необходими действия по изпълнение на настоящото решение, включително подписване на необходимите документи и отразяване на сервитутната зона в съответните регистри, съгласно действащото законодателство.

4. Реализацията на кабелното трасе да се извърши за сметка на възложителя „ГЕТИКС“ ЕООД, без увреждане на общинската собственост, като при необходимост същата да бъде възстановена в първоначалния ѝ вид.

Приложения:
1. ПУП – План схема

2. Обяснителна записка

